Patarimai, kaip efektyviai taupyti šilumą namuose

Šilumos taupymas namuose priklauso ne tik nuo namo renovacijos lygio, bet ir nuo gyventojų įpročių. Net paprasti veiksmai gali sumažinti sąnaudas šildymui. UAB „Anykščių šiluma“ specialistai pateikia keletą patarimų, kaip neišleidžiant daug pinigų sutaupyti išlaidas:
1. Subalansuotas vėdinimas
Vėdinkite intensyviai, bet trumpai – atverkite langus plačiai 5–7 minutėms, užuot laikę pravertus visą dieną. Taip pasišalina drėgmė ir nesukuriami papildomi šilumos nuostoliai.
2. Neužstatyti radiatorių daiktais
Užuolaidos, baldai ar džiovinami skalbiniai ant radiatorių mažina šilumos atidavimą iki kelių kartų. Radiatorius turi būti visiškai atviras orui.
3. Teisinga vidaus temperatūra
Optimalus kambario šildymas – 20–21°C. Pakėlus temperatūrą vos 1°C, šilumos sunaudojimas padidėja apie 6 %.
4. Sandarumas
Sandarios lauko durys ir langai yra svarbūs net renovuotame name. Atnaujintos langų tarpinės – nebrangus ir efektyvus sprendimas.
Nuosekliai taikant šiuos principus, šilumos nuostolius galima sumažinti be didesnių investicijų ir nepakenkiant komfortui.

